作者:岑參
標題:自潘陵尖還少室居止，秋夕憑眺
內容:草堂近少室，夜靜聞風松。月出潘陵尖，照見十六峰。九月山葉赤，溪雲淡秋容。火點伊陽村，煙深嵩角鐘。尚子不可見，蔣生難再逢。勝愜只自知，佳趣為誰濃。昨詣山僧期，上到天壇東。向下望雷雨，雲間見回龍。夕與人群疏，轉愛丘壑中。心澹水木會，興幽魚鳥通。稀微了自釋，出處乃不同。況本無宦情，誓將依道風。